༄༅། །རང་ལ་བསྐུལ་བ་ཐེག་ཆེན་ལམ་གྱི་གསལ་འདེབས་བཞུགས།
ན་མཿ ཤྲཱི་གུ་རུ་ཝེ། རྗེ་བཀའ་དྲིན་མཉམ་མེད་ཨེ་ཝཾ་པ། །ཐུགས་ཀུན་ལ་བརྩེ་བ་མུས་ཆེན་རྗེ། །ཕ་འཇམ་དབྱངས་སྤྲུལ་པ་ས་སྐྱ་པ། །ཁྱེད་བརྒྱུད་པར་བཅས་ལ་གསོལ་བ་འདེབས། ༡།སྐྱབས་ཀུན་འདུས་དྲིན་ཆེན་ཆོས་རྗེ་མཁྱེན། ། སྤྲང་བདག་ལ་རེ་ས་གཞན་ན་མེད། །ཚེ་འདི་ཕྱི་ཀུན་ཏུ་ཐུགས་རྗེས་གཟིགས། ། དུས་རྒྱུན་ཆད་མེད་པར་བྱིན་གྱིས་རློབས། ༢།བདག་ཐོག་མེད་དུས་ནས་ད་ལྟའི་བར། །སེམས་འཁྲུལ་པའི་རྗེས་སུ་འབྲང་འབྲང་ནས༑༑ལུས་མང་པོ་ཡང་ཡང་འདོར་ལེན་བྱས། །ལས་བྱས་པ་ཕལ་ཆེར་དོན་མེད་སོང་།༣ །དུས་ད་རེས་དལ་འབྱོར་མི་ཡི་ལུས། །དཔེ་ཉིན་སྐར་ཙམ་ཞིག་ཐོབ་གྱུར་ཀྱང། །དེ་ལོ་བརྒྱར་སྡོད་པའི་འདུ་ཤེས་ཀྱིས། །སྔར་ཕན་ཆད་དོན་མེད་བྱ་བས་གཡེངས།༤ །མི་རྒན་གཞོན་དར་མ་ངེས་མེད་དུ། །དུས་གློ་བུར་འཆི་བ་མཐོང་བཞིན་དུ། །རང་འཆི་སྙམ་ནམ་ཡང་མི་སེམས་པ། །ལར་བདག་ལས་བླུན་པའི་སྐྱེ་བོ་སུ། ༥།ད་དགོང་ཉི་ཙམ་གྱི་ཚེ་མཇུག་ལ། །ལས་ཆགས་སྡང་ལྡོག་ཕྱིར་མ་འབད་ན། །མིང་ཆོས་པར་བཏགས་པའི་རྫུན་རིས་ཀྱིས། །རང་བསླུ་བར་ངེས་སོ་སྙོམ་ལས་ཅན། ༦།སྤྱིིར་ཁམས་གསུམ་འཁོར་བའི་སེམས་ཅན་རྣམས། །དུས་སྐད་ཅིག་བདེ་བའི་སྐབས་མེད་པར། །རང་དབང་མེད་སྡུག་བསྔལ་དུ་མས་མནར། །འདི་བསམ་ན་ཤེས་ལྡན་མཆི་མ་ད ཀུ། ༧།སྒོས་ངན་སོང་གསུམ་གྱི་སྡུག་བསྔལ་གྱི། །གཏམ་ཐོས་པ་ཙམ་གྱིས་སྐྱི་གཡའ་ན། །དེ་རང་ལ་མི་འབྱུང་གདེང་ཡོད་ལྟར། །ལས་སྡིག་སྒྲིབ་གསོག་པ་འདི་རེ་བླུན། ༨།གནས་མེ་དོང་ལྟ་བུའི་འཁོར་བ་ལ། །སེམས་སྐྱོ་ཤས་ཐར་འདོད་མི་སྐྱེ་བའི། །མི་ཁྱོད་ཀྱི་སྙིང་འདི་ལྕགས་མིན་ན། །བདུད་མང་པོའི་ཐིབས་ཀྱིས་ནོན་པར་ངེས།༩ །གྲངས་ཕ་མཐའ་མེད་པའི་སེམས་ཅན་རྣམས༑༑བདག་གཅེས་པར་སྐྱོང་ཞིང་སྙིང་ཉེ་བའི། །མ་དྲིན་ཆེན་ཤ་སྟག་ཡིན་ངེས་ཀྱང་། ། དུས་རྒྱུན་རིང་དབང་གིས་ངོ་མ་ཤེས། ༡༠།དོན་དེས་ན་རིགས་དྲུག་སེམས་ཅན་རྣམས། །ཆོས་ཕན་བདེའི་ལམ་ལ་འགོད་པའི་ཕྱིར། ། བློ་བྱང་ཆུབ་མཆོག་ཏུ་སེམས་བསྐྱེད་དེ། །ལས་གཞན་དོན་བསྒྲུབ་ལ་བརྩོན་པར་བགྱི། ༡༡།རང་གཅེས་པར་འཛིན་པའི་དགྲ་བོ་འདིས། །སྔོན་ཐོག་མེད་དུས་ནས་སྡུག་ཏུ་བཅུག །ད་སྡུག་ཀྱང་ལེ་ལན་རང་ལ་གདའ། །མ་སེམས་ཅན་བདེ་ཞིང་སྐྱིད་པར་སྨོན། ༡༢།སྤྱིར་སྡུག་བསྔལ་རྩ་བ་བདག་འཛིན་ཏེ། ། དཔེ་ཐག་ཁྲ་སྦྲུལ་དུ་འཁྲུལ་པ་ལྟར། །བདག་མེད་ཀྱང་ང་དང་བདག་ཏུ་སྣང་། །དེ་འཁྲུལ་སྣང་བདེན་པར་བཟུང་བས་ལན། ༡༣།ཡུལ་བཤིག་ན་སྐྲ་ཙམ་གྲུབ་པ་མེད། །སེམས་དཔྱད་ན་རང་གི་ངོ་བོས་སྟོང་། །ལུས་བརྟག་ན་གཅིག་དང་དུ་མར་མེད། །རྒྱུ་དེས་ན་བདག་དང་སེམས་ཅན་མེད། ༡༤།ལར་འདུ་འཛི་མང་པོ་གཡེང་བའི་གཞི། །ལུས་བྱ་བྱེད་མང་པོ་ངལ་བའི་གཞི། །ངག་ཅལ་ཅོལ་མང་པོ་རྩོད་པའི་གཞི། །སེམས་རྣམ་རྟོག་མང་པོ་འཁོར་བའི་གཞི། ༡༥།དེ་ཤེས་ན་ཚེ་འདིར་ཆགས་མེད་བློས། །སེམས་ནང་དུ་བཀུག་ལ་ལྷུག་པར་བཞག །ཆོས་ཕྱི་ནང་དངོས་ཀུན་རང་གི་སེམས། །རྐྱེན་བག་ཆགས་བརྟས་པའི་སྣང་བར་བལྟ། ༡༦།སེམས་གང་དུའང་མ་གྲུབ་ཅིར་ཡང་སྣང་། །དེ་སྣ ང་ཡང་མི་བདེན་སྒྱུ་མ་འདྲ། །དོན་འགྲོ་འོང་མེད་ཀྱང་རྒྱུ་དང་རྐྱེན། ། གཅིག་གཅིག་ལ་བརྟེན་ནས་སྐྱེ་བར་སྣང་།༡༧ །སེམས་ཡོད་ན་ཡོད་ཕྱིར་སྐྱེ་མི་དགོས། །སེམས་མེད་ན་མེད་ཕྱིར་སྐྱེ་མི་སྲིད། །དེ་གཉིས་ཀའི་ཉེས་པ་དང་བཅས་ཕྱིར། །སེམས་གཉིས་ཀ་ལས་ཀྱང་སྐྱེ་བ་མེད།༡༨ །དེ་སྐྱེ་བ་མེད་ཕྱིར་མི་གནས་ཏེ། །སེམས་གནས་ན་གཅིག་གིས་དུ་མར་གནས། །གཅིག་མ་སྐྱེས་ཕྱིར་ན་གནས་རྒྱུ་མེད། །དེ་མེད་ན་དུ་མ་གང་ནས་བཙལ།༡༩།རྒྱུ་དེས་ན་སེམས་ལ་འགགས་པ་མེད། །དཔེ་མོ་གཤམ་བུ་ཡི་ཤི་བ་བཞིན། །སེམས་སྐྱེ་འགག་མེད་པ་ནམ་མཁའི་ངང་། །དེ་སྟོང་ཡང་གསལ་སྣང་འགགས་པ་མེད།༢༠།སེམས་སྐྱེ་འགག་མེད་པར་མྱོང་བ་ལ། ། དབྱིངས་སྐྱེ་མེད་སྤྲོས་བྲལ་མཐོང་ངོ་ཞེས། །ཚིག་ཐ་སྙད་ཙམ་དུ་བརྗོད་པ་ལ༑༑དེ་མཐོང་བྱ་མཐོང་བྱེད་གཉིས་སུ་མེད། ༢༡།བློ་འགགས་མེད་གསལ་བ་སེམས་ཀྱི་གདངས། །དབྱིངས་རང་བཞིན་མེད་པ་སེམས་ཀྱི་གཤིས། ། དོན་ངེས་བཟུང་མེད་ཀྱང་ཉམས་སུ་མྱོང་། །མིང་བརྗོད་བྲལ་སེམས་ཀྱི་གཤིས་སུ་
བཏགས། ༢༢།དོན་དེ་ལ་འཛིན་མེད་ངེས་པ་བསྐྱེད། །རྗེས་ཆོས་ཀུན་རྨི་ལམ་ལྟ་བུར་བལྟ། །དེ་མ་རྟོགས་འགྲོ་ལ་སྙིང་རྗེ་བསྒོམ། །ལས་ཅི་བྱས་གཞན་གྱི་དོན་དུ་བསྔོས།༢༣།དེ་ཁ་ལ་མ་ཁྱེར་སྙིང་ལ་ཆོངས། །ཚིག་ཤེས་པས་མི་ཕན་ལག་ལ་ལོངས། །དོན་གོ་བས་མི་ཆོག་རྒྱུད་ལ་སྦྱོར། །ད་མ་ཡེངས་མ་ཡེངས་སྙོམ་ལས་ཅན།༢༤།ཕ་བླ་མ་བསམ་ལ་སྙིང་རུས་བསྐྱེད། །མ་དྲིན་ཅན་བསམ་ལ་འབད་པ་ཐོན། །རྟེན་དལ་འབྱོར་བསམ་ལ་བརྩོན་འགྲུས་བརྩམས༑༑དུས་ད་རེས་གཏན་གྱི་འདུན་མ་ཚོལ།༢༥།ཆོས་དེ་ལྟར་ཉམས་སུ་ལེན་ནུས་ན། །རྟེན་དལ་འབྱོར་དོན་ལྡན་བྱས་ཏེ་མཆི། །ཚེ་གཏན་གྱི་འདུན་མ་ཟིན་ཏེ་མཆི། །རྗེ་བླ་མའི་དགོངས་པ་རྫོགས་ཏེ་མཆི།༢༦།ཚིག་དེ་སྐད་རང་ལ་བསྐུལ་བ་འདི། །སྤྲང་ཆོས་མེད་དཀོན་མཆོག་ལྷུན་གྲུབ་ཀྱིས། །ཡིད་སྐྱོ་བ་སྐྱེས་ཚེེ་སྨྲས་པ་ཡིན། །དགེ་དེས་ཀྱང་འགྲོ་ཀུན་སངས་རྒྱས་ཤོག༢༧ ། རང་ལ་བསྐུལ་བ་ཐེག་ཆེན་ལམ་གྱི་གསལ་འདེབས་ཞེས་པ། རྒྱལ་བའི་སྲས་ཀྱི་སྤྱོད་པ་ལ་ཤེས་ནས་དད་པ་ཐོབ་པའི་བཙུན་པ་དཀོན་མཆོག་ལྷུན་གྲུབ་ཀྱིས་སྨྲས་པའོ། །ཤོ་ལོ་ཀ་ཉེར་བདུན་ཡོད།། །།མངྒ་ལཾ། །